Skolier gevonnis wat juffrou aanval, omryArgieffoto ŉ Leerder van KwaZulu-Natal is gevonnis op aanklag dat hy ŉ juffrou aangeval en probeer het om haar om te ry. Die niksvermoedende juffrou was op 12 Augustus vanjaar op pad werk toe, toe ŉ 24-jarige skolier van Chibelihle Combined School haar aangeval het, het die departement van onderwys in ŉ verklaring gesê. Hy het haar uit haar voertuig gepluk en wou haar omry voor hy met haar motor van die toneel gevlug het. ŉ Saak is by die naaste polisiestasie aanhangig gemaak. Die motor is later met behulp van Impendle-polisie opgespoor. Die juffrou is na ŉ hospitaal geneem vir mediese behandeling. Die skolier is skuldig bevind op aanklag van aanranding met die doel om ernstig te beseer, motorkaping en poging tot moord. Hy is tot 17 jaar tronkstraf gevonnis. Die departement het gesê hy beskou skoolveiligheid in ŉ baie ernstige lig en as ŉ prioriteit. “Daar is geen plek vir geweld en ander misdade in skole nie, want dit is ŉ ernstige bedreiging vir onderrig en leer,” het Kwazi Mshengu, LUR vir onderwys in KwaZulu-Natal, bygevoeg. Volgens Mshengu het die departement ŉ goeie verhouding met die Suid-Afrikaanse Polisiediens en skole is verbind met plaaslike polisiestasies. Die verhouding word verstewig deur die instelling van skoolveiligheidkomitees. Altesaam 1 500 veiligheidsvrywilligers is by verskeie skole in KwaZulu-Natal ontplooi. “Skole is belangrik om dissipline te handhaaf en veiligheid te verseker. Daar word dus streng gefokus op gedragskodes vir leerders by alle staatskole,” het Mshengu gesê.